ວ.ກ.ອອນໄລ - ວັນທີ 31 ທັນວາ 2013, ຢູ່ທີ່ນະຄອນເຫວ໋, ຄະນະພັກ ສະພາປະຊາຊົນ ຄະນະກຳມະການປະຊາຊົນ ຄະນະກຳມະການແນວໂຮມປະເທດຊາດ ແຂວງເທື່ອທຽນ-ເຫວ໋ ພ້ອມດ້ວຍປະຊາຊົນເປັນຈຳນວນຫຼວງຫຼາຍ ໄດ້ຈັດຕັ້ງການສະເຫຼີມສະຫຼອງວັນຄ້າຍວັນເກີດ ຂອງສະຫາຍພົນເອກຫງວຽນຈີແທງ ຄົບຮອບ 100 ປີ ຢ່າງສົມກຽດ (ວັນທີ 1 ມັງກອນ 1914 - ວັນທີ 1 ມັງກອນ 2014).
ໃຫ້ກຽດເຂົ້າຮ່ວມພິທີມີບັນດາສະຫາຍການນຳ: ເລໂຮ່ງແອງ ກຳມະການກົມການເມືອງ ຜູ້ປະຈຳການຄະນະເລຂາທິການສູນກາງພັກ; ດິງເຖຮວິງ ກຳມະການກົມການເມືອງ ຫົວໜ້າຄະນະໂຄສະນາອົບຮົມສູນກາງ; ເລຂາຟຽວ ອະດີດເລຂາທິການໃຫຍ່ ພ້ອມດ້ວຍບັນດາຜູ້ຕາງໜ້າບັນດາກະຊວງ ຄະນະ ຂະແໜງການຕ່າງໆຢູ່ສູນກາງ ແລະ ທ້ອງຖິ່ນ; ບັນດາທ່ານນາຍພົນຂອງກະຊວງປ້ອງກັນປະເທດ ແລະ ເຂດທະຫານທີ IV.
ສະຫາຍເລຂາທິການໃຫຍ່ ຫງວຽນຝູຈ້ອງ, ປະທານປະເທດ ເຈືອງເຕິນຊາງ, ນາຍົກລັດຖະມົນຕີ ຫງວຽນເຕິນຢຸງ, ປະທານສະພາແຫ່ງຊາດ ຫງວຽນຊິງຮຸ່ງ ແລະ ອະດີດປະທານປະເທດ ເລດຶກແອງ ໄດ້ຝາກກະຕ່າດອກໄມ້ມາອວຍໄຊໃຫ້ພອນ.
ກ່າວຄຳປາໄສທີ່ພິທີສະເຫຼີມສະຫຼອງ, ສະຫາຍເລໂຮ່ງແອງ ຜູ້ປະຈຳການຄະນະເລຂາທິການ ເນັ້ນວ່າ “ໂດຍເປັນນັກຮຽນ ເປັນຜູ້ຮ່ວມງານທີ່ໃກ້ຊິດຂອງທ່ານປະທານໂຮ່ຈີມິນ, ສະຫາຍຫງວຽນຈີແທງ ໄດ້ເປັນແບບຢ່າງໃນການອຸທິດຊີວິດທັງໝົດຂອງຕົນ ໃຫ້ແກ່ພາລະກິດປະຕິວັດຂອງພັກ ແລະ ຂອງຊາດ. ເຖິງວ່າຈະປະຕິບັດໜ້າທີ່ໃນຖານະຕຳແໜ່ງໃດ ສະຫາຍກໍ່ສຳເລັດໜ້າທີ່ຢ່າງດີເດັ່ນ, ສະແດງໃຫ້ເຫັນເຖິງແບບຢ່າງຂອງຊາວກອມມູນິດທີ່ອົງອາດກ້າແກ່ນ, ພົບຄວາມຫຍຸ້ງຍາກບໍ່ລັ່ງເລທໍ້ຖອຍ, ຕໍ່ໜ້າໄພອັນຕະລາຍບໍ່ຫວັ່ນໄຫວເສຍກຳລັງໃຈ”.
ຜູ້ປະຈຳການຄະນະເລຂາທິການຢັ້ງຢືນວ່າ ສະຫາຍພົນເອກຫງວຽນຈີແທງ “ຍາມໃດກໍ່ຕັ້ງຜົນປະໂຫຍດຂອງພັກ ຂອງການປະຕິວັດຂຶ້ນເໜືອສຸດ. ສະຫາຍເປັນຜູ້ບັນຊາການທີ່ສະຫຼາດສ່ອງໃສ ອົງອາດກ້າແກ່ນ; ເປັນຜູ້ມີຄົບທັງຄວາມເກັ່ງກ້າສາມາດ ແລະ ຄຸນສົມບັດອັນດີງາມ”.
ຜູ້ປະຈຳການຄະນະເລຂາທິການກໍ່ໄດ້ຢັ້ງຢືນວ່າ: “ຊີວິດການເຄື່ອນໄຫວ ແລະ ຄຸນງາມຄວາມດີຂອງສະຫາຍຫງວຽນຈີແທງ ໄດ້ປະກອບສ່ວນອັນໃຫຍ່ຫຼວງທີ່ສຸດໃຫ້ແກ່ພັກ ແລະ ການປະຕິວັດຫວຽດນາມ”.
ຜູ້ປະຈຳການຄະນະເລຂາທິການຮຽກຮ້ອງໃຫ້: “ຮ່ຳຮຽນແບບຢ່າງຂອງນັກກອມມູນິດຫງວຽນຈີແທງ, ພະນັກງານ ສະມາຊິກພັກແຕ່ລະຄົນຈົ່ງຍົກສູງເຈດຈຳນົງປະຕິວັດ ຕື່ນຕົວສູ້ຊົນ ຝຶກຝົນຫຼໍ່ຫຼອມຄຸນສົມບັດປະຕິວັດ, ຕັ້ງໝັ້ນຮ່ຳຮຽນຍົກສູງລະດັບຄວາມຮູ້ຄວາມສາມາດທຸກດ້ານ, ຕັ້ງໜ້າເຄື່ອນໄຫວພຶດຕິກຳ, ຍາມໃດກໍ່ຕ້ອງຕັ້ງຜົນປະໂຫຍດຂອງພັກ ຂອງການປະຕິວັດ ແລະ ຂອງປະຊາຊົນຂຶ້ນເໜືອສຸດ, ກຽມພ້ອມເສຍສະຫຼະເພື່ອພາລະກິດອັນສະຫງ່າງາມຂອງພັກ ແລະ ຂອງຊາດ..., ກໍ່ສ້າງປະເທດຫວຽດນາມສັງຄົມນິຍົມ ທີ່ປະຊາຊົນຮັ່ງມີ ປະເທດຊາດເຂັ້ມແຂງ ປະຊາທິປະໄຕ ຍຸຕິທຳ ອະລິຍະທຳເປັນແຕ່ລະກ້າວ”.
ຄຳປາໄສທີ່ພິທີສະເຫຼີມສະຫຼອງ ອ່ານໂດຍສະຫາຍ ຫງວຽນງອກທ້ຽນ ກຳມະການສູນກາງພັກ ເລຂາພັກແຂວງເທື່ອທຽນ-ເຫວ໋ ໄດ້ເນັ້ນວ່າ: “ໃນກາລະເວລາ ປະຫວັດສາດ ແລະ ບ້ານເກີດເມືອງນອນເທື່ອທຽນ-ເຫວ໋, ສະຫາຍພົນເອກຫງວຽນຈີແທງ ຍັງຄົງ “ເປັນຄົນທີ່ເຫຼື້ອມປະກາຍເໝືອນແສງມະນີ” ຕະຫຼອດການ. ເກືອບ 50 ປີນັບແຕ່ເວລາທີ່ສະຫາຍໄດ້ຈາກໄປ, ຄະນະພັກ ທະຫານ ແລະ ປະຊາຊົນເທື່ອທຽນ-ເຫວ໋ໄດ້ເສີມຂະຫຍາຍມູນເຊື້ອ “ລຸກຮືຂຶ້ນ ບຸກໂຈມຕີ ອົງອາດກ້າຫານ” ພ້ອມກັນກັບທົ່ວປະເທດຍາດເອົາໄຊຊະນະອັນໃຫຍ່ຫຼວງ ໃນການຕໍ່ສູ້ຕ້ານການຮຸກຮານຈາກພາຍນອກ ແລະໃນພາລະກິດສ້າງສາ ແລະ ປົກປັກຮັກສາປະເທດຊາດຫວຽດນາມສັງຄົມນິຍົມ”.
ໂດຍເອກອ້າງທະນົງໃຈຕໍ່ຄຸນງາມຄວາມດີອັນໃຫຍ່ຫຼວງຂອງສະຫາຍພົນເອກຫງວຽນຈີແທງ, ລະຫາຍເລຂາພັກແຂວງເທື່ອທຽນ-ເຫວ໋ ເນັ້ນວ່າຄະນະພັກ ທະຫາຍ ແລະ ປະຊາຊົນເທື່ອທຽນ-ເຫວ໋ ຕັດສິນໃຈກໍ່ສ້າງບ້ານເກີດເມືອງນອນໃຫ້ການເປັນນະຄອນທີ່ຂຶ້ນສັງກັດສູນກາງ; ກໍ່ສ້າງ ແລະ ພັດທະນາເທື່ອທຽນ-ເຫວ໋ ຕາມຂໍ້ສະຫລຸບສະບັບທີ 48-KL/TW ຂອງກົມການເມືອງ.
ສິ້ນສຸດພິທີ, ສະຫາຍພົນໂທຫງວຽນຈີວິ້ງ ລັດຖະມົນຕີຊ່ວຍວ່າການກະຊວງປ້ອງກັນປະເທດ ຕາງໜ້າຄອບຄົວ ໄດ້ສະແດງຄວາມຂອບອົກຂອບໃຈຕໍ່ການນຳພັກ ລັດ ແລະ ແຂວງເທື່ອທຽນ-ເຫວ໋, ບ້ານເກີດເມືອງນອນຂອງສະຫາຍພົນເອກຫງວຽນຈີແທງ, ທີ່ໄດ້ຈັດຕັ້ງພິທີສະເຫຼີມສະຫຼອງວັນຄ້າຍວັນເກີດຂອງສະຫາຍຫງວຽນຈີແທງ ຄົບຮອບ 100 ປີ.
* ໃນໂອກາດດຽວກັນນີ້, ຫໍພິພິດທະພັນໂຮ່ຈີມິນສາຂາເທື່ອທຽນ-ເຫວ໋, ຫໍພິພິດທະພັນປະຫວັດສາດ ແລະ ປະຕິວັດແຂວງ ໄດ້ສົມທົບກັນວາງສະແດງຫົວຂໍ້ສະເພາະກ່ຽວກັບ “ສະຫາຍພົນເອກຫງວຽນຈີແທງ - ນັກຮຽນຜູ້ດີເດັ່ນຂອງທ່ານປະທານໂຮ່ຈີມິນ”. ຫ້ອງວາງສະແດງໄດ້ສະເໜີຮູບພາບ ວັດຖຸສິ່ງຂອງ ປຶ້ມໜັງສືພິມ ເອກະສານຂໍ້ມູນເປັນຈຳນວນກວ່າ 200 ອັນ, ໃນນັ້ນມີຫຼາຍອັນໄດ້ວາງສະແດງເປັນຄັ້ງທຳອິດ, ເຊິ່ງໄດ້ສະແດງໃຫ້ເຫັນເຖິງຊີວິດ ແລະ ພາລະກິດຂອງສະຫາຍພົນເອກຫງວຽນຈີແທງ.
ສັງລວມໂດຍ: ຈາງເຈິ່ນ